*Melléklet a 9396/2018. Korm. előterjesztéshez*

**A Kormány**

**……/2018. (.….) Korm. rendelete**

**a Magyar Tudományos Akadémia Kísérleti Orvostudományi Kutatóintézet kutatóházának beruházásával összefüggő közigazgatási hatósági ügyek nemzetgazdasági szempontból kiemelt jelentőségű üggyé nyilvánításáról**

A Kormány a nemzetgazdasági szempontból kiemelt jelentőségű beruházások megvalósításának gyorsításáról és egyszerűsítéséről szóló 2006. évi LIII. törvény 12. § (5) bekezdés *a,)* *d)* és *f)* pontjában kapott felhatalmazás alapján, az Alaptörvény 15. cikk (1) bekezdésében meghatározott feladatkörében eljárva a következőket rendeli el:

**1. §**

(1) A Kormány nemzetgazdasági szempontból kiemelt jelentőségű üggyé nyilvánítja a Magyar Tudományos Akadémia Kísérleti Orvostudományi Kutatóintézet új kutatóházának létesítésére irányuló, az ingatlan-nyilvántartás szerinti Budapest 36181/3. helyrajzi számon nyilvántartott, természetben a Budapest VIII kerület, Szigony utca 83. szám alatti ingatlanon megvalósuló beruházással összefüggő, illetve az ahhoz kapcsolódó építmények, infrastrukturális fejlesztések megvalósítására irányuló, az 1. mellékletben felsorolt közigazgatási hatósági ügyeket.

(2) Az (1) bekezdés alkalmazásában a beruházással összefüggőnek kell tekinteni mindazokat a közigazgatási hatósági ügyeket, amelyek az (1) bekezdés szerinti beruházás megvalósításához, használatbavételéhez és üzemeltetésének beindításához szükségesek.

**2. §**

A Kormány az 1. § (1) bekezdés szerinti kiemelt jelentőségű ügyekben koordinációs feladatokat ellátó kormánymegbízottként a Budapest Főváros Kormányhivatalát vezető kormánymegbízottat jelöli ki.

**3. §**

(1) Az 1. § (1) bekezdés szerinti közigazgatási hatósági ügyekre vonatkozó ügyintézési határidő – ha jogszabály rövidebbet nem állapít meg, illetve az előzetes vizsgálati eljárás és a környezeti hatásvizsgálati eljárás kivételével – tizenöt nap.

(2) Az 1. § (1) bekezdés szerinti közigazgatási hatósági ügyekben a szakhatósági eljárásokra vonatkozó ügyintézési határidő – ha jogszabály rövidebbet nem állapít meg – nyolc nap.

**4. §**

Ez a rendelet a kihirdetését követő napon lép hatályba.

**5. §**

E rendelet rendelkezéseit a hatálybalépésekor folyamatban lévő közigazgatási hatósági ügyekben is alkalmazni kell.

*1. melléklet a ……/2018. (……) Korm. rendelethez*

**Az 1. § (1) bekezdése szerinti beruházással összefüggő, nemzetgazdasági szempontból kiemelt jelentőségű üggyé nyilvánított közigazgatási hatósági ügyek**

1. építésügyi és hatósági engedélyezési és tudomásulvételi eljárások,
2. környezetvédelmi hatósági eljárások,
3. útügyi hatósági eljárások,
4. vízügyi és vízvédelmi hatósági engedélyezési eljárások,
5. mérésügyi és műszaki biztonsági hatósági engedélyezési eljárások,
6. a műszaki biztonsági hatóság hatáskörébe tartozó sajátos építményfajtákra vonatkozó építésügyi hatósági engedélyezési eljárások,
7. területrendezési hatósági eljárások,
8. földmérési hatósági eljárások,
9. talajvédelmi engedélyezésre irányuló hatósági eljárások,
10. hírközlési hatósági eljárások,
11. tűzvédelmi hatósági eljárások,
12. közegészségügyi hatósági eljárások,
13. veszélyes anyagokkal kapcsolatos súlyos balesetek elleni védekezésre vonatkozó katasztrófavédelmi engedélyezési eljárások,
14. azok az 1-13. pontban nem szereplő hatósági engedélyezési eljárások, amelyek az 1. § (1) bekezdése szerinti beruházás megvalósításához, használatbavételéhez és üzemeltetésének beindításához szükségesek,
15. az 1-14. pontban felsorolt ügyfajtákban kiadott hatósági döntések módosítására irányuló hatósági eljárások.